FI Euroopan unionin virallinen lehti C 169/18

Kuulemismenettelystä vastaavan neuvonantajan loppukertomus (1)

Lämpötekniset järjestelmät

(AT.39960)

(2017/C 169/14)

Euroopan komissio käynnisti 21. joulukuuta 2015 neuvoston asetuksen (EY) N:o 1/2003 (2) 11 artiklan 6 kohdan ja komission asetuksen (EY) N:o 773/2004 (3) 2 artiklan 1 kohdan mukaisen menettelyn, joka koski seuraavia kuutta yritystä: Denso (4), Valeo (5), BEHR (6), Sanden (7), Panasonic (8) ja Calsonic (9) (jäljempänä yhdessä ’osapuolet’).

Asetuksen (EY) N:o 773/2004 10 a artiklan 2 kohdan mukaisten sovintoon tähtäävien keskustelujen ja sovintoehdotusten jälkeen komissio antoi osapuolille väitetiedoksiannon 16. tammikuuta 2017.

Väitetiedoksiannon mukaan osapuolet osallistuivat vuosina 2004–2009 yhteen tai useampaan neljästä yhtenä kokonaisuutena pidettävästä jatkuvasta SEUT-sopimuksen 101 artiklan ja ETA-sopimuksen 53 artiklan rikkomisesta, jotka koskivat henkilöautojen lämpöteknisiä järjestelmiä.

Osapuolet vahvistivat asetuksen (EY) N:o 773/2004 10 a artiklan 3 kohdan mukaisesti, että väitetiedoksiannossa oli otettu huomioon niiden tekemien sovintoehdotusten sisältö.

Komission päätösluonnoksessa todetaan, että osapuolet ovat rikkoneet SEUT-sopimuksen 101 artiklaa ja ETA-sopimuksen 53 artiklaa osallistumalla yhteen tai useampaan neljästä yhtenä kokonaisuutena pidettävästä jatkuvasta rikkomisesta, jotka koostuivat hintojen tai markkinoiden koordinoinnista myytäessä henkilöautojen lämpöteknisiä järjestelmiä Euroopan talousalueella toimiville autonvalmistajille. Osapuolten rikkomiset kattoivat yhdessä ajanjakson 2004–2009.

Olen tutkinut päätöksen 2011/695/EU 16 artiklan mukaisesti, käsitelläänkö päätösluonnoksessa ainoastaan sellaisia väitteitä, joista osapuolille on annettu mahdollisuus esittää näkemyksensä, ja olen tullut myönteiseen päätelmään.

Edellä esitetyn perusteella ja ottaen huomioon, että osapuolet eivät ole esittäneet minulle pyyntöjä tai valituksia (10), katson, että kaikkien osapuolten menettelyllisiä oikeuksia on kunnioitettu tässä asiassa.

Bryssel 28. helmikuuta 2017. Joos STRAGIER

(1) Kuulemismenettelystä vastaavan neuvonantajan tehtävästä ja toimivaltuuksista tietyissä kilpailuasioita koskevissa menettelyissä 13 päivänä lokakuuta 2011 annetun Euroopan komission puheenjohtajan päätöksen 16 ja 17 artiklan mukaisesti, (EUVL L 275, 20.10.2011, s. 29, (jäljempänä ’päätös 2011/695/EU’).

(2) Neuvoston asetus (EY) N:o 1/2003, annettu 16 päivänä joulukuuta 2002, perustamissopimuksen 81 ja 82 artiklassa vahvistettujen kilpailusääntöjen täytäntöönpanosta (EYVL L 1, 4.1.2003, s. 1).

(3) Komission asetus (EY) N:o 773/2004, annettu 7 päivänä huhtikuuta 2004, EY:n perustamissopimuksen 81 ja 82 artiklan mukaisten komission menettelyjen kulusta (EUVL L 123, 27.4.2004, s. 18, jäljempänä ’asetus (EY) N:o 773/2004’).

(4) Denso Corporation, Denso Europe B.V., Denso Automotive Deutschland GmbH ja Denso Sales UK, Ltd., jäljempänä yhdessä ’Denso’.

(5) Valeo SA, Valeo Klimasysteme GmbH, Valeo GmbH, Valeo Systèmes Thermiques S.A.S. ja Valeo Japan Co. Ltd., jäljempänä yhdessä ’Valeo’.

(6) MAHLE Behr GmbH & Co. KG, jäljempänä ’BEHR’.

(7) Sanden Holdings Corporation ja Sanden International (Europe), Ltd., jäljempänä yhdessä ’Sanden’.

(8) Panasonic Corporation, jäljempänä ’Panasonic’.

(9) Calsonic Kansei Corporation, jäljempänä ’Calsonic’.

(10) Päätöksen 2011/695/EU 15 artiklan 2 kohdan mukaan kartelleja koskevissa asioissa menettelyn osapuolet, jotka aloittavat sovintoon tähtäävät neuvottelut asetuksen (EY) N:o 773/2004 10 a artiklan mukaisesti, voivat saattaa asian kuulemismenettelystä vastaavan neuvonantajan tutkittavaksi missä tahansa sovintomenettelyn vaiheessa varmistaakseen menettelyllisten oikeuksiensa tosiasiallisen toteutumisen. Ks. myös sovintomenettelyn toteuttamisesta neuvoston asetuksen (EY) N:o 1/2003 7 ja 23 artiklan mukaisten päätösten tekemiseksi kartelliasioissa annetun komission tiedonannon 2008/C 167/01 18 kohta (EUVL C 167, 2.7.2008, s. 1).